Lae kykergetalle vir nuwe ‘Top Gear’; aanbieder bedankMatt LeBlanc, Chris Evans en The Stig (Top Gear) Die BBC se vlagskip-motorprogram, “Top Gear” het sy jongste seisoen op ŉ laagtepunt geëindig. Die program se nuwe aanbieders, Matt LeBlanc en Chris Evans, kon nie ŉ impak maak op kykers nie en statistiek wys Sondagaand se program het slegs 1,9 miljoen kykers gelok. Die program het in Mei ŉ nuwe baadjie aangetrek ná Jeremy Clarkson, Richard Hammond en James May die program verlaat het. Die drie bekendes het gemiddeld 5,8 miljoen kykers per program gelok. Hulle is intussen met verfilming vir ŉ nuwe motorprogram op Amazon Prime waarvan die eerste program in Suid-Afrika verfilm word. Dit is ook moontlik dat Sondagaand se lae kykergetalle toegeskryf kan word aan die Euro 2016-sokkerwedstryd tussen Frankryk en Ysland. Sommige kritici meen egter veranderinge is nodig indien die program weer sy gewildheid wil terughê. Intussen het Chris Evans op sosiale media bevestig dat hy die program verlaat. “Ek gaan weg by Top Gear. Ek het my bes probeer, maar soms is dit nie goed genoeg nie. Die span is verby briljant, ek wens hulle alles van die beste toe.”